Maxwell Aitken Beaverbrook
Store norske leksikon,Historie,Verdens historie og samtidshistorie,Europa,Storbritannia og Nord-Irlands historie
Maxwell Aitken Beaverbrook var en britisk politiker og aviseier. Han var utdannet som forretningsmann, skapte seg hurtig en stor formue og kom i 1909 til Storbritannia. Her var han medlem av Underhuset i årene 1910–1916, og i 1918 propagandaminister i David Lloyd Georges regjering.
Under andre verdenskrig ble Beaverbrook i mai 1940 minister for flyproduksjon, senere medlem av krigskabinettet, fra juni 1941 til februar 1942 var han minister for krigsproduksjonen og fra september 1943 til juli 1945 var han lordseglbevarer. Han var en av Winston Churchills rådgivere.Gjennom sine aviser Daily Express, Evening Standard og Sunday Express øvet Beaverbrook stor innflytelse på den britiske offentlige opinion. Han kjempet særlig for å styrke imperiet og var derfor tilhenger av beskyttelsestoll og imperiepreferanse.Beaverbrook utgav blant annet Canada in Flanders (2 bind, 1916–1917), Success (1923) og The Decline and Fall of Lloyd George (1963). Les mer i Store norske leksikon Storbritannias historie